2013/0304 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets direktiv om ændring af Rådets rammeafgørelse 2004/757/RIA med henblik på at inkludere nye psykoaktive stoffer i definitionen af "narkotika" og om ophævelse af Rådets afgørelse 2005/387/RIA

1.Sagsforløb

Forslag fremsendt til Europa-Parlamentet og Rådet

(dokument COM(2013) 618 final - 2013/0304 (COD): 17.9.2013. Udtalelse afgivet af Det Europæiske Økonomiske og Sociale Udvalg (EUT C 177, 11.6.2014, s. 52). 21.1.2014. Europa-Parlamentets førstebehandlingsholdning vedtaget: 17.4.2014. Ændret forslag fremsendt: I.r.: Rådets holdning vedtaget: 25.9.2017.

2.Formålet med Kommissionens forslag

Direktivet indgår i en pakke med to lovgivningsforslag om nye psykoaktive stoffer, som Kommissionen fremlagde den 17. september 2013: et forslag til en forordning om nye psykoaktive stoffer og et direktiv om ændring af Rådets rammeafgørelse 2004/757/RIA af 25. oktober 2004 om fastsættelse af mindsteregler for gerningsindholdet i strafbare handlinger i forbindelse med ulovlig narkotikahandel og straffene herfor for så vidt angår definitionen af narkotika. Formålet med pakken var at begrænse adgangen til nye psykoaktive stoffer, der udgør en risiko, gennem en hurtigere og mere effektiv indsats på EU-plan i forhold til den nuværende ordning, som er baseret på Rådets afgørelse 2005/387/RIA af 10. maj 2005 om udveksling af oplysninger om, risikovurdering af og kontrol med nye psykoaktive stoffer.

3.Bemærkninger til Rådets holdning

Der er pågået forhandlinger om denne lovgivningspakke i mere end fire år. Medlemsstaterne gav i Rådet under gennemgangen af forslagene udtryk for tvivl med hensyn til valget af artikel 114 i traktaten om Den Europæiske Unions funktionsmåde som retsgrundlag for den foreslåede forordning. For at nå det samme mål om en hurtigere og mere effektiv EU-indsats mod nye psykoaktive stoffer tilsluttede De Faste Repræsentanters Komité (Coreper) sig derfor den 6. april 2016 en ny tilgang, som formandskabet har foreslået. Som led i denne nye tilgang blev Kommissionens forslag fra 2013 til en forordning om nye psykoaktive stoffer baseret på artikel 114 TEUF opgivet. Bestemmelserne i Kommissionens forslag fra 2013 til en forordning om nye psykoaktive stoffer blev dels videreført i direktivet om ændring af Rådets rammeafgørelse 2004/757/RIA, dels i et nyt forslag om ændring af forordning 1920/2006 vedrørende Det Europæiske Overvågningscenter for Narkotika og Narkotikamisbrug (EONN), som Kommissionen blev opfordret til at fremlægge. Kommissionen vedtog forslaget om ændring af forordning 1920/2006 for så vidt angår udvekslingen af oplysninger, systemet for tidlig varsling og risikovurderingsproceduren for nye psykoaktive stoffer den 29. august 2016. Forslaget fra 2013 om en forordning om nye psykoaktive stoffer blev trukket tilbage som led i Kommissionens arbejdsprogram for 2017.

Der blev opnået politisk enighed om pakken mellem Europa-Parlamentet og Rådet på trepartsmødet den 29. maj 2017, og den blev godkendt af Coreper den 31. maj 2017 og af LIBE-udvalget den 8. juni 2017.

I overensstemmelse med den nye tilgang, som er beskrevet ovenfor, indeholder direktivet væsentlige ændringer til Kommissionens forslag fra 2013 til et direktiv om ændring af Rådets rammeafgørelse 2004/757/RIA af 25. oktober 2004. Direktivet indeholder nu navnlig også bestemmelser om definition af nye psykoaktive stoffer og om hurtig beslutningstagning på EU-plan om nye psykoaktive stoffer. Stoffer, som betragtes som nye psykoaktive stoffer er opført i et nyt bilag til rammeafgørelse 2004/757/RIA, som Kommissionen er bemyndiget til at ændre ved hjælp af delegerede retsakter for at inkludere nye psykoaktive stoffer i definitionen af "narkotika". Alle stoffer, der er opregnet i bilaget, er omfattet af de strafferetlige bestemmelser i rammeafgørelsen, i overensstemmelse med dets retsgrundlag, dvs. artikel 83, stk. 1. Pakken opfylder imidlertid stadig Kommissionens oprindelige mål om at begrænse adgangen til nye psykoaktive stoffer, der udgør en risiko, gennem en hurtigere og mere effektiv indsats på EU-plan i forhold til den nuværende ordning.

4.Konklusion

Kommissionen støtter fuldt ud Rådets holdning, da pakken stadig opfylder Kommissionens oprindelige mål.